Tania Martínez Portugal

Tania Martínez Portugal (Etxebarri, Bizkaia, 1983) politologoa da, unibertsitateko irakaslea eta euskal ikertzaile feminista. Euskal Herriko gizarte-mugimenduetako indarkeria sexistaren azterketa egiteagatik da ezaguna.

Ibilbidea 
Politika eta Administrazio Zientzietan lizentziaduna da, eta Ikasketa Feminista eta Generoko Ikasketetan doktorea ere bada Euskal Herriko Unibertsitatean (EHU). Marta Luxán Serranok zuzendutako “Narrativas de mujeres activistas sobre violencia sexista en las comunidades activistas del País Vasco” nazioarteko tesiaren bidez, cum laude kalifikazioa lortu zuen.Horrez gain, Globalizazioari eta Garapenari buruzko Ikerketa Masterra egin zuen, Tokiko Garapena eta Garapen Iraunkorra espezialitatean, Hegoa Ikerketa Institutuan (EHU).

Akademiatik kanpo hasi zuen karrera, enpresa transnazionalen gizarte- eta ingurumen-eskubideen urraketa ikertzen.

Erakunde eta kolektibo sozial eta politikorentzako prestakuntza, koordinazioa eta dibulgazio-hitzaldi ugari eman ditu.

UPV/EHUko Ekonomia Aplikatua Sailean unibertsitateko irakasle gisa egiten duen lana uztartzen du, hainbat gizarte-erakunderekin lankidetzan arituz, generoan aditua den kanpoko ikertzaile gisa. Hegoa Ikerketa Institutuko (UPV/EHU) kide da, irakasle ikertzaile (IIP) gisa eta Generoaren Barne Taldeko (KHK) kide ere.

Berria egunkarirako zutabegile ere jardun du.

Ikerketa-ildoak 
Interes eta ikerketa ildo nagusiak genero-indarkeria, epistemologia kritikoak eta irakaskuntza feminista dira.

Ezkerreko ingurune aktibistetako indarkeria sexistari buruzko ikerketen arabera, "indarkeria heterogeneoa izan arren eta orokortzeko arriskua egon arren, Euskal Autonomia Erkidegoko komunitate aktibistek indarkeria sexista erreproduzitu eta legitimatzeko eremuak osatzen dituzte, indarkeria ahalbidetzen duten logika berak dituztelako eta indarkeria hori beste edozein gizarte- eta kultura-testuingurutan justifikatzen dutelako". Eta testuinguru horietan, indarkeriaren zenbait berezitasun aipatzen ditu: "Sexismoaren eta indarkeria sexistaren ukazioarekin, borroken hierarkizazioarekin edo ekintzaileen subjektibotasun feministarekin zerikusia dutenak, zeinak indartu egiten baitira indarkeriazko esperientziatik abiatuta ikaskuntza- eta jabekuntza-prozesu bat igaro ondoren".

Tokiko Gobernantzarekin eta Politiken Ebaluazioarekin eta araudi publikoarekin lotutako unibertsitate-proiektuetan parte hartu du.

Sariak eta aitortzak 

 Emakunde ikerketa-beka bat irabazi zuen 2016. urtean, eta horri esker argitaratu zuen “Euskal Herrian indarkeria sexistari buruzko imajinarioak aldatuz. Emakume ekintzaileen narratibak”, doktoretza-tesi gisa garatu zuena.

Erreferentziak

Kanpo estekak 

 Elkarrizketa Argian: «Aitzakia asko sortzen dira indarkeria sexistaren gaia mahai gainean ez jartzeko»
 Elkarrizketa Berrian: «Indarkeria sexista ez da jartzen beste bortxa politiko batzuen mailan»
 Pikara Magazine aldizkarian argitaratu zuen artikulua: trapu zikinak ere batzarrean garbitzen dira
 Emakunderen ikerketa aurkezteko bideoa
 Indarkeriak askatuz jardunaldietako aurkezpen-bideoa

Etxebarriarrak
Euskal Herriko feministak
Euskal Herriko ikertzaileak
Emakume ikertzaileak
Politologoak
Euskal Herriko politologoak
Emakume politologoak